รัฐบาล ติดตามผลการใช้ยางพาราของส่วนราชการ เร่งดูดซับปริมาณน้ำยางออกจากระบบ เพื่อยกระดับราคา
รัฐบาล ติดตามผลการใช้ยางพาราของส่วนราชการ เร่งดูดซับปริมาณน้ำยางออกจากระบบ เพื่อยกระดับราคา นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า การประชุมคณะกรรมการบริหารโครงการส่งเสริมการใช้ยางหน่วยงานภาครัฐ ครั้งที่ 1 ที่มี นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ทำหน้าที่ประธานการประชุม ได้รับทราบรายงานของการยางแห่งประเทศไทย ว่า ในปีงบประมาณ 2563 ในภาพรวม ส่วนราชการมีเป้าหมายการใช้ยางพาราอยู่ที่ 90,378 ตัน งบประมาณ 45,537 ล้านบาท แต่ยังไม่มีหน่วยงานใดดำเนินการใช้ยาง เพราะงบประมาณเบิกจ่ายล่าช้าไปหกเดือน ทั้งนี้ หน่วยงานที่จะมีการใช้ยางพารามากที่สุดคือ กระทรวงคมนาคม จำนวน 52,368 ตัน งบประมาณ 38,558 ล้านบาท นำมาใช้ทำถนนและอุปกรณ์อำนวยความปลอดภัย ซึ่งได้รับการรับรองคุณภาพจากประเทศเกาหลีใต้นายเฉลิมชัย ได้กำชับที่ประชุมว่า รัฐบาลมีความตั้งใจเพิ่มปริมาณการใช้ยางพาราของหน่วยงานรัฐ และที่ประชุมคณะรัฐมนตรีเมื่อ 15 ตุลาคมปีที่แล้ว ได้กำหนดเป้าหมายการใช้น้ำยางสดของภาครัฐ ปีละ 3.3 แสนตัน ในช่วงสามปีข้างหน้านี้ ดังนั้นทุกหน่วยงานจะต้องช่วยกันคิดและเสนอว่าจะใช้ยางพาราในโครงการใดได้เพิ่มเติมอีก โดยกำชับการยางแห่งประเทศไทยให้ต้องทำหน้าที่หลักในเรื่องนี้ รวมถึงให้สำนักงบประมาณ และกรมบัญชีกลาง ช่วยดูแลเรื่องการจัดสรรงบประมาณและการกำหนดราคากลางให้สอดคล้องกับเป้าหมายรัฐบาลด้วย นอกจากนี้สั่งการให้การยางแห่งประเทศไทย เร่งปรับแก้ระเบียบการใช้เงินกองทุนสงเคราะห์การทำสวนยาง เพื่อสนับสนุนเกษตรกรในการปลูกพืชเศรษฐกิจอื่นแทนการปลูกยางส่วนผลกระทบจากโรคโควิด-19 ในจีนต่อการส่งออกของไทยนั้น ส่งผลกระทบต่อผู้ส่งออกไทย ซึ่งจากข้อมูลการยางแห่งประเทศไทย โรงงานผลิตหมอนและถุงมือยางพาราในหลายเมือง เช่น อู่ฮั่น ปิดดำเนินการ ปิดท่าเรือ ทำให้การส่งออกต้องเลื่อนออกไป คาดว่าสถานการณ์น่าจะดีขึ้นในช่วงครึ่งหลังของเดือนนี้